Dansk Folkeparti vil have rullet den del af planloven tilbage, der handler om almene boliger. Det kan betyde, at Københavns Kommune må opgive planer om at bygge billige boliger. Loven, der blev indført i 2014, skal sikre, at en fjerdedel af de nybyggede boliger er almene boliger.

Sammen med Venstre og Liberal Alliance vil Dansk Folkeparti nu rulle loven tilbage, fordi partierne mener, at det er en forkert måde at skabe billige boliger på, skriver Altinget.

Læs også : Ny planlov: Rige og fattige skal bo sammen

- Vi er uforstående over for, at Dansk Folkeparti støtter en ændring af den lovgivning, der er med til at sikre, at vi nu og i fremtiden får en blandet by, siger Københavns overborgmester Frank Jensen (S).

DF: Ny lov ligner ekspropriation

Når Dansk Folkeparti vil have rullet dele af planloven tilbage, skyldes det, at man finder indgrebene for restriktive, når det handler om at tvinge private til at afsætte plads til almene boliger:

"Lovgivningen er en nødvendighed, og Dansk Folkepartis snik-snak om at finde andre instrumenter forbliver snik-snak" Frank jensen (S), overborgmester

- At gå ind på projekterede områder, hvor kommunen ikke er ejer, og diktere, at der skal sælges en bid fra til almene boliger, er ekspropriationslignende tilstande. Det er den del, vi ikke bryder os om, siger partiets boligordfører, Merete Dea Larsen.

Partiet stemte ikke for loven under den forrige regering, og derfor vil man heller ikke holde fast i den nuværende. Det beklager den københavnske overborgmester:

Læs også : Over en halv milliard kroner afsat til almene boliger i København

- Lovgivningen er en nødvendighed, og Dansk Folkepartis snik-snak om at finde andre instrumenter forbliver snik-snak, fordi den tidligere regerings lovgivning er den, der virker, mener Frank Jensen.

Kommuner skal have nye værktøjer

Dansk Folkeparti vil i stedet give kommunerne nye muligheder for at skabe de boliger, der er behov for, hvis planloven bliver ændret på området for almennyttige boliger.

- Vi skal formulere loven, så kommunerne fremover, når der skal laves lokalplaner, har råderum til at bygge seniorboliger, ungdomsboliger og almene boliger i samarbejde med bygherrerne. Det skal ikke være ekspropriation, siger Merete Dea Larsen.

Læs også : Disse 29 kommuner får ny planlov